**אליהו (אלי) הורביץ** (נולד ב-27 בנובמבר 1970) הוא איש חינוך ישראלי, מנכ"ל קרן טראמפ ולשעבר חבר ועד החינוך ('המועצה הלאומית לחינוך').

ביוגרפיה
--------

הורביץ הוא יליד ירושלים, בן יאיר ופרופ' חגית הורביץ ונכדם הבכור של אליהו ורעננה מרידור. הוא בוגר המגמה המזרחנית בבית הספר הגימנסיה העברית רחביה ובעל תואר שני בהצטיינות מבית הספר להיסטוריה של אוניברסיטת תל אביב. עבודת-הגמר של הורביץ 'הדרג הצבאי של חזבאללה: דיוקן חברתי', התפרסמה בידי מרכז משה דיין לחקר המזרח התיכון. במחקר זה, אשר שימש בסיס למחקרים נוספים ברחבי העולם, הורביץ אסף וניתח את סיפור חייהם של לוחמי חזבאללה שמצאו את מותם. הורביץ מצא שבניגוד לדימוי המקובל, אנשי חזבאללה אינם מגיעים ממשפחות עניות, אדוקות או נעדרות השכלה.

בין השנים 1988–1999 כיהן הורביץ בשורה של תפקידים כקצין ביחידה מובחרת בצה"ל ולאחר מכן שימש עוזרו של יושב-ראש וועדת חוץ וביטחון של הכנסת.

בין השנים 2000–2011, הורביץ שימש משנה למנכ"ל של יד הנדיב, הקרן הפילנתרופית של משפחת רוטשילד בישראל. בתקופה זו הוא הוביל הקמה של מוסדות חינוך ותרבות וכן מיזמים חברתיים ומדעיים, ובהם המכון הישראלי למנהיגות בית ספרית (אבני ראשה), תוכנית נחשון לחונכות מרחוק של תלמידים בפריפריה ומיזם גיידסטאר להגברת השקיפות של עמותות בישראל.

בשנת 2004 כיהן הורביץ כנציג יד הנדיב בוועדה לשינוי מעמד הספרייה הלאומית, בראשותו של שופט בית המשפט העליון לשעבר, פרופ' יצחק זמיר.

בשנת 2011, הורביץ הצטרף להקים ולנהל את קרן טראמפ, קרן פילנתרופית הפועלת לשיפור הישגי החינוך בישראל באמצעות השקעה בהוראה איכותית בבתי הספר בתחומי המתמטיקה והמדעים ונחשבת לעומדת מאחורי היוזמה להכפלת מספר בוגרי חמש היחידות במתמטיקה. במסגרת זאת יזם את הקמת "מנהלת הייטק להוראה" המכשירה במוסדות האקדמיים מאות מורים חדשים מדי שנה לתחומי המתמטיקה והמדעים, את "התיכון הווירטואלי" שבו לומדים מרחוק כאלף תלמידים מהפריפריה לבגרות ברמת חמש יחידות, את "רשת ערי מצוינות" שמאגדת 52 רשויות מקומיות שמפעילות תוכניות עירוניות לקידום לימודי המתמטיקה ומדעים, ואת יוזמת "חמש פי שניים" שבה חברים כ-100 ארגוני חינוך וחברות הייטק הפועלים יחדיו לחיזוק המצוינות בחינוך המדעי והטכנולוגי בישראל. 

בשנת 2012, הורביץ הצטרף כחבר הוועד המנהל של תנועת הכל חינוך, תנועה ציבורית הפועלת לחיזוק החינוך הציבורי בישראל ולצמצום פערים בחינוך. באותה שנה נבחר על ידי המגזין דה-מרקר למקום ה-87 ברשימת "100 המשפיעים בישראל". בשנת 2014 מונה על ידי ממשלת ישראל לחבר בוועד החינוך ('המועצה הלאומית לחינוך'), הגוף המייעץ לשר החינוך לפי חוק, בטרם השר משתמש בסמכויותיו. בשנת 2015 נבחר על ידי העיתון ידיעות אחרונות לרשימת "50 המשפיעים החברתיים של ישראל". בשנת 2016 נבחר למקום ה-57 ברשימת "100 המשפיעים בישראל" של המגזין דה-מרקר.

החל משנת 2016, הורביץ עורך ביחד עם פרופ' יורם הרפז, סדרת ספרים תחת הכותרת 'הוראה איכותית'. הסדרה מציגה בפני הקוראים הישראלים תרגומים לעברים של ספרים מהעולם שנחשבים כפורצי-דרך בשדה החינוך. הסדרה כוללת עשרה ספרים, פרי עטם של מייקל פולן, אנדי הארגריבס, ג'ון האטי, דייוויד פרקינס, דאגלס ניוטון, ואחרים. בשנת 2020 פרסמו הורביץ והרפז את הספר "חינוך בצומת" שבו כתבו עשרות אנשי חינוך ישראלים את חזונם לחינוך בישראל לשנים הקרובות. 

מאז 2007 הורביץ כותב בלוג חברתי בשם הדור הרביעי, הנקרא בשם מאמר שפרסם בו. במאמר זה התווה הורביץ קווים לעלייתו של דור צעיר חדש בישראל, אשר יתפוס את מושכות העשייה החברתית והציבורית. המאמר מציג את סדר היום האזרחי, חיפוש הזהות הישראלית והשימוש בטכנולוגיה כמשולש המכונן של דור ילידי שנות השבעים והשמונים בישראל. בבלוג זה כמו גם בטורי דעה בעיתונים ובאתרי החדשות באינטרנט, הורביץ מבטא עמדות מרכזיות וליברליות, בנושאי חינוך וחברה.

מאמרים נבחרים
-------------

* אלי הורביץ, הזכות ללמוד עם מורה מעולה, ישראל היום, 31 באוגוסט 2015
* אלי הורביץ, בגרות לאומית בחמש יחידות, דה-מרקר, 1 ביולי 2015
* אלי הורביץ, מה דעתך על תחרות?, ידיעות אחרונות, 10 במאי 2015
* אתר למנויים בלבד אלי הורביץ, לילדים שלנו צפוי עתיד קודר, באתר TheMarker‏, 5 בפברואר 2014
* אלי הורביץ, שר החינוך, תן למורים לעבוד, באתר ynet, 4 בינואר 2013
* הבחירות והחינוך (כלכליסט, 26.10.2012)
* אלי הורביץ, ה-GPS של מערכת החינוך, באתר TheMarker‏, 13 באוגוסט 2012
* מסלול אחר לתעודת הבגרות (ישראל היום, 12.12.2012)
* אלי הורביץ, רופאים לא משתכרים יותר ממורים אך מצליחים הרבה יותר, באתר TheMarker‏, 1 באפריל 2010
* שלושה צעדים לשיפור החינוך (ידיעות אחרונות, 29.2.2012)
* אלי הורביץ, מה אפשר ללמוד מתוצאות המיצ"ב, באתר TheMarker‏, 8 בנובמבר 2012
* אלי הורביץ, מלחמת שני העולמות, באתר TheMarker‏, 15 באפריל 2010
* אלי הורביץ, זרעי קיץ נישאים ברוח, באתר nrg‏, 16 במאי 2012
* אלי הורוביץ, דפי זהב חברתיים, באתר TheMarker‏, 6 בינואר 2011
* אלי הורביץ, תנו לצעירים להתנדב, באתר TheMarker‏, 4 באוקטובר 2010
* אלי הורביץ, לעבור לתווי קנייה חברתיים, באתר TheMarker‏, 23 במרץ 2010
* אלי הורביץ, המגזר השלישי: שער חליפין חברתי, באתר TheMarker‏, 30 בספטמבר 2009
* אלי הורביץ, רשת ביטחון חברתית באינטרנט, באתר TheMarker‏, 1 בפברואר 2010
* אלי הורביץ, מבחן הכוונה החברתית, באתר TheMarker‏, 2 בדצמבר 2009
* אלי הורביץ, אמות מידה לערך חברתי, באתר הארץ, 9 בספטמבר 2009
* ארבע מחאות ושאלה, מגזין דה-מרקר, 4 בספטמבר 2011

קישורים חיצוניים
----------------

ויקישיתוף מדיה וקבצים בנושא **אלי הורביץ** בוויקישיתוף
* שאול אמסטרדמקי, "מנכ"ל הקרן שמאחורי התוכנית לחיזוק לימודי המתמטיקה", ריאיון עומק, כלכליסט, 16 בספטמבר 2015
* תמירה גלילי, "חברה וחינוך בוערים בי יותר ממלחמה ושלום", שיעור חופשי, ריאיון אישי לביטאון הסתדרות המורים, מרץ 2015
* ריאיון עם עידן קוולר, "יש בישראל פוטנציאל גדול שאינו ממומש למצוינות", ערב חדש, 13 ביוני 2013
* אורן מג'ר, ישראל 2021 // "בעוד עשור יהיה מאוחר מדי לשפר את החינוך", באתר TheMarker‏, 9 במאי 2012
* איתן קריין ודורית פרנס, ריאיון עם אלי הורביץ:"אופטימי באשר לעתיד החינוך המדעי בישראל", סיינטיפיק אמריקן, 3 בדצמבר 2011
* הבלוג של תנועת הכל חינוך, טורי דעות של אלי הורביץ
* החלטת הממשלה מיום 9 בפברואר 2014, על מינוי הרכב חדש לוועד החינוך
* אתר למנויים בלבד ליאור דטל ורותם שטרקמן, "יש לנו הזדמנות אדירה - צריך לבטל חצי מהמקצועות, ישראל יכולה להיות אחת מ-15 המובילות בעולם", באתר TheMarker‏, 7 ביוני 2019

הערות שוליים
------------

1. ↑  אלן קרוגר, "האם יש קשר בין עוני, חינוך וטרור?", אוניברסיטת פרינסטון, 2003
2. ↑  יצחק זמיר, דוח הוועדה לשינוי מעמד הספרייה הלאומית, ירושלים, 2004
3. ↑  שאול אמטרדמסקי, מנכ"ל הקרן שמאחורי התוכנית לחיזוק לימודי המתמטיקה, באתר כלכליסט, ‏16.9.2015
4. ↑  אלי הורביץ נבחר למקום ה-87 ברשימת "100 המשפיעים לשנת 2012", דה-מרקר, 16.9.2012
5. ↑  יורם הרפז ואלי הורביץ, חינוך בצומת, באתר מכון ברנקו וייס - הוצאת דביר
6. ↑  הדור הרביעי, בלוג חברתי
7. ↑  אלי הורביץ, הדור הרביעי 4.0, 2007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312747105171
* LCCN: nr00018402
* VIAF: 7355094
* WorldCat (עם VIAF): 7355094

 |